钦定古今图书集成/历象汇编/乾象典/第033卷 > 明章潢图书编 > 《日方升赋》明·李维祯
## 钦定古今图书集成/历象汇编/乾象典/第033卷 > 明章潢图书编 > 《日方升赋》明·李维祯

“维此曜灵，实涵阳德；代玉鉴以相摩，运璇穹而罔息。
夕韬光于《濛汜》，早委照于扶桑。其为状也，曈曈兮昽
昽，苍苍兮凉凉。况彼凫飞，方奋翎于碧沼；类兹骥步，
才骋足于康庄。吐溟渤之洪涛，游鳞骇以深潜；临岱
宗之巍观，宿鸟惊而争骛。远而望之，红葩灿烂，玉井
莲花之初发；迫而察之，朱盘的皪，楚江萍实之半渡”；
敛积雾于千峰，文腾赤鸟，映朝霞之五采，象出金乌，
觉曙天鸡，递吁音于翠落，欣旸威凤，哢清吭于苍梧。
重轮表瑞，驾羲骖而容与；两珥呈祥，缓仙佩以翩翻。
蚌甲新分，目炫火齐之色；蜃楼肇启，枝悬若木之暾。
葵倾心而待景，叟攘臂以迎暄。群蒙渐晰，万物含辉。
影未遍于八纮，虚闻枝逐；次始行于“三舍。”岂借戈挥？
星启明以前导，雪见𪾢而咸消。夜旦齐山，罢饭牛之
浩叹；曦回蜀郡，闻林犬之争皞。望长安而尚远，离蓬
岛以非遥。待漏求衣，宸极寝未央之问；耕田凿井，康
衢播出作之谣。学士清严，砖未过于倍四；幽人旷逸，
竿甫见于函三。童子何知，聚车轮而构辩。宣尼非圣，
揽去辔以增惭。于时杓藏珠斗，浪卷银河。北阙流丹，
收晓箭之沉沉；东方生白，集委佩之磋磋。鸡鸣而起，
太史献三号之戒；虫飞如薨，贤妃进再告之规。测土
圭而未至，彻庭燎以何施。上觚棱而栖神爵，抱翚革
而荡罘罳。彩绚黄金之榜，晴曛赤羽之旗。烛龙兮渐
转，白马兮如驰。乃有穆穆皇皇，济济铿铿。法干之健，
秉日之精，服三光之衮，抗二曜之旌。抚大宝，御瑶京。
始出震而四方炳煜，继向离而万国昭明。周宗式燕，
露晞杞棘；汉殿宏开，掌动金茎。家抱就尧之幸，人怀
爱赵之情。覆盆者蔼蔼而承耀，晞发者陶陶以向荣。
盖闻阳道贵长，天心忌盈。是以《易》晋君子之德，惟云
出地，《诗》诵明王之福，取譬如升，《书》若四时。首寅宾于
《旸谷》；礼将百顺，报鞠子于初晨。当质明而事始，际旭
旦而雁鸣。朝歌回墨子之辙，大采畅敬姜之名。傥寸
阴之靡惜，愿莫系于长绳。